3
Johani ʉMoosi ikʉtendekesya ʉkwisa kwa Jesu
(Maalɨka 1:1-8; Lʉʉka 3:1-18; Johani 1:19-28)
1 Ɨfyɨnja fingi bo fikɨndile, aaliko ʉmundʉ jʉmo ɨngamu jaake Johani ʉMoosi, alɨnkʉboneka ndʉngalangala ʉlwa mu Jutai. Aalʉmbɨlɨlaga aatɨgɨ, 2 “Mupɨndʉke, paapo ʉBʉnyafyale bwa kʉmwanya* bʉsegeliile nkiisʉ.” 3 Johani jo ʉjʉ aajobiigwe nʉ nkunguluka Jeesaja ʉkʉtɨ,
“Ɨliisyʉ lya mundʉ likʉkoolela ndʉngalangala likʉtɨ,
‘Mutendekesye ʉnsebo ʉgwa kwendamo ʉNtwa!
Mugolosye ɨnjɨla syake!’ ”†
4 Johani aafwalaga ʉnselekesye gwa lʉsyoja lwa ngamila nʉ kwipinya ʉmpango ʉgwa lʉkoba mu nsana,‡ aalyaga amapalaalɨla nʉ lʉʉki. 5 Po abandʉ bammwisɨlaga ʉkʉfuma mu Jelusalemu, nkiisʉ kyosa ɨkya Jutai na baa ntwaja toosa ʉtwa mumbalɨ ʉtwa ndwɨsi Jolitani. 6 Biilaataga ɨmbiibi syabo, ʉmwene aaboosyaga ndwɨsi Jolitani.
7 Looli baaliko abandʉ bamo aba baabatɨgɨ aBafalisai na Basatukai.§ Bingi balɨnkwisa ʉkʉtɨ bammbone Johani bo ikʉboosya abandʉ. Johani bo ababwene alɨnkʉbabʉʉla alɨnkʉtɨ, “Ʉmwe mwe baa ndʉjungu lwa njoka! Bʉle, mukʉtɨ mubagiile ʉkʉpona ʉlʉfundo lwa Kyala lɨnga mukʉpɨndʉka kʉ bʉsyobi? 8 Po munangɨsye ɨseke ɨsi sikʉnangɨsya ʉkʉtɨ mupɨndwike. 9 Muleke ʉkwinogona ʉkʉtɨ, ‘Ʉswe taata jo Abulahamu.’* Nikʉbabʉʉla, Kyala abagiile ʉkʉgapela amabwe aga ʉkʉja baana baa Abulahamu! 10 Ʉlʉ ʉbʉlongi bwa Kyala bʉfikile, bo ʉlwa mundʉ ʉjʉ akolile ɨndwanga, iitendekiisye ʉkʉtumula ɨmipiki. Po ʉmpiki ʉgʉ gʉtikʉpa ɨseke ɨnunu, gukʉtumuligwaga nʉ kʉsopigwa mmooto.
11 “Ʉne ngʉboosya na mɨɨsi ʉkʉnangɨsya ʉkʉtɨ mupɨndwike. Looli kʉnyuma kʉmyangʉ ikwisa ʉjʉ alɨ na maka ʉkʉngɨnda ʉne, ngabagɨsya nʉ kwabʉla ɨfilato fyake.† Ʉmwene jo ʉjʉ ikʉboosyaga na Mbepo Mwikemo nʉ mooto. 12 Afwene nʉ mundʉ ʉjʉ akolile mmaboko ɨkya kʉlʉlʉʉkɨsya, iitendekiisye ʉkʉlʉlʉʉsya. Bo alʉlʉʉsiisye, ikʉbʉngaania mu ndamba, looli ɨmikʉkʉʉjɨlo ikʉgɨkosya nʉ mooto ʉgʉ gʉtikʉsima sikʉ.”
Jesu ikoosigwa
(Maalɨka 1:9-11; Lʉʉka 3:21-22)
13 Po nkabalɨlo kala, Jesu aafumile nkiisʉ ɨkya Galilai, alɨnkwisa kwa Johani kʉ lwɨsi Jolitani, ʉkʉtɨ Johani ammoosye. 14 Looli Johani aagelile ʉkʉkaana, alɨnkʉmmbʉʉla Jesu alɨnkʉtɨ, “Po silɨ bʉleebʉle ʉkʉtɨ ʉgwe gwise kʉmyangʉ? Ʉne ne ngʉlondigwa ʉkoosigwa na nungwe.” 15 Looli Jesu alɨnkʉmmwamula alɨnkʉtɨ, “Bomba ɨsi ʉlʉ, paapo tukʉlondigwa ʉkʉbanangɨsya abandʉ ʉbʉpoki bwa Kyala.” Po Johani aaliitiike, alɨnkʉmmoosya.
16 Jesu bo oosiigwe, alɨnkʉfyʉka pi isɨɨlya. Nakalɨnga kʉmwanya kʉlɨnkwigʉka, alɨnkʉmmbona Mbepo gwa Kyala ikʉsuluka pamwanya pamyake, nʉ mbɨlɨ bo ʉgwa ngʉnde. 17 Ɨliisyʉ lya Kyala ʉkʉfuma kʉmwanya, lɨlɨnkʉtɨ, “Ʉjʉ jo Mwanangʉ‡ ʉNkʉndwe, ʉjʉ niikyeliile nagwe.”
* 3:2 ɄBʉnyafyale bwa kʉmwanya Bala iisyʉ ɄBʉnyafyale bwa Kyala kʉ Ɨsyakʉlɨngaania. † 3:3 Bala kalata gwa Jeesaja 40:3. ‡ 3:4 Johani ɨmyenda ɨgɨ aafwalaga gyafwene nɨ gya nkunguluka Elija. Bala kalata gwa 2 Abanyafyale 1:8. § 3:7 ABafalisai, aBasatukai Bala amasyʉ aga kʉ Ɨsyakʉlɨngaania. * 3:9 Ʉswe taata jo Abulahamu ABajuuta baatɨgɨ batikʉlongigwa paapo baana baa Abulahamu, ʉjʉ aasʉngʉliigwe na Kyala. Bala iisyʉ Abulahamu kʉ Ɨsyakʉlɨngaania. † 3:11 Ʉkwabʉla ɨfilato fyake Ɨmbombo ɨjo jaabombigwaga na batʉmwa. Bala iisyʉ Ʉntʉmwa kʉ Ɨsyakʉlɨngaania. ‡ 3:17 Mwanangʉ Bala iisyʉ ɄMwana gwa Kyala kʉ Ɨsyakʉlɨngaania.