4
Jesu ikʉgeligwa na Seetano
(Maalɨka 1:12-13; Lʉʉka 4:1-13)
1 Po Jesu alɨnkʉlongosigwa na Mbepo Mwikemo ʉkʉbʉʉka ndʉngalangala ʉkʉtɨ akageligwe na Seetano. 2 Alɨnkʉfipɨɨka ɨfindʉ* amasikʉ amalongo mana pakɨlo na pamuusi. Po kʉmmalɨɨkɨsyo, ɨnjala jɨlɨnkʉnndʉma. 3 Po Seetano alɨnkwisa kʉkʉnngela alɨnkʉtɨ, “Lɨnga ʉgwe ʉlɨ Mwana gwa Kyala, gabʉʉle amabwe aga gasanuke ʉkʉja fisyesye.” 4 Jesu alɨnkʉmmwamula alɨnkʉtɨ, “Sisimbiigwe mwa Kalata ʉMwikemo ʉkʉtɨ, ‘Ʉkʉlya fyene ɨfindʉ ʉmundʉ akabagɨla ʉkʉja mʉʉmi, looli ikʉja mʉʉmi lɨnga ikʉgakonga amasyʉ goosa agaa Kyala.’ ”†
5 Po Seetano alɨnkʉntwala Jesu mpaka nkaaja akiikemo akaa mu Jelusalemu, alɨnkʉmmbɨɨka ndʉpaso lwa tempeli‡ apa palɨ pamwanya fiijo, 6 alɨnkʉmmbʉʉla alɨnkʉtɨ, “Lɨnga ʉgwe ʉlɨ Mwana gwa Kyala, isope paasi. Ʉtikʉfulala, paapo sisimbiigwe mwa Kalata ʉMwikemo ʉkʉtɨ,
‘Kyala ikʉbatʉma abandʉmi baake kʉnongwa jaako,
kangɨ bikʉkʉpɨmba mmaboko gaabo,
ʉkʉtɨ ʉngafulala ɨkɨlʉndɨ kyako pi ibwe.’ ”§
7 Jesu alɨnkʉmmwamula alɨnkʉtɨ, “Keeta, sisimbiigwe mwa Kalata ʉMwikemo ʉkʉtɨ, ‘Ʉlɨnganngelaga ʉNtwa Kyala gwako.’ ”*
8 Po Seetano alɨnkʉntwala mpaka pamwanya pa kyamba ɨkɨtali fiijo, alɨnkʉnnangɨsya ɨfiisʉ fyosa ɨfya pakiisʉ nʉ bʉsisya bwake, 9 alɨnkʉmmbʉʉla alɨnkʉtɨ, “Lɨnga kʉfugama nʉ kʉʉnyiipuuta, angʉkʉpa fyosa ɨfi.” 10 Jesu alɨnkʉmmwamula alɨnkʉtɨ, “Sookapo apa Seetano! Keeta, sisimbiigwe mwa Kalata ʉMwikemo ʉkʉtɨ, ‘Ʉmmwipuutege ʉNtwa Kyala gwako. Kangɨ ʉmmbombelege mwene itolo.’ ”†
11 Po Seetano alɨnkʉnndeka Jesu, balɨnkwisa abandʉmi baa Kyala, balɨnkʉmmbombela.
Jesu ikʉfumusya ʉBʉnyafyale bwa kʉmwanya
(Maalɨka 1:14-15; Lʉʉka 4:14-15)
12 Akabalɨlo kala Johani aapinyiigwe mu nnyololo. Jesu bo apɨliike ɨnongwa ɨsi, alɨnkʉsookapo pala, alɨnkʉbʉʉka nkiisʉ ɨkya Galilai, alɨnkʉfika nkaaja akaa mu Nasaleti. 13 Po alɨnkʉsookamo mu Nasaleti, alɨnkwakʉtʉʉgala mu Kapelinaʉmu, akaaja aka kalɨ mumbalɨ mwa sʉmbɨ Galilai, mu mpaka gwa kiisʉ ɨkya mu Sabuloni nɨ kya mu Nafutali. 14 Syabombiigwe bo ʉlo ʉkʉtɨ iisyʉ lɨla lɨboneke ɨlɨ Kyala aajobile kʉ njɨla jaa nkunguluka Jeesaja ʉkʉtɨ,
15 “Ɨkiisʉ ɨkya mu Sabuloni nɨ kya mu Nafutali,
filɨ mu njɨla ɨjaa kʉbʉʉka kwa sʉmbɨ,
kwi isɨɨlya ɨlya lwɨsi Jolitani.
Ʉko kʉ Galilai ko kʉno bikʉtʉʉgala
abandʉ aba bakaja Banyaisilaɨli.
16 Abandʉ aba bikʉtʉʉgala mu ngiisi,
balʉbwene ʉlʉmuli ʉlʉnywamu.
Aba bikʉtʉʉgala mu nsyʉngʉʉlʉ ʉgwa bʉfwe,
ʉlʉmuli ʉlwa nʉlʉbʉnjʉ lʉbamulɨkiile.”‡
17 Ʉkʉfuma akabalɨlo kala, Jesu alɨnkwanda ʉkʉlʉmbɨlɨla alɨnkʉtɨ, “Amupɨndʉkege, paapo ʉBʉnyafyale bwa kʉmwanya bʉsegeliile.”
Jesu ikʉbabɨlɨkɨla abafundigwa abaa kwanda
(Maalɨka 1:16-20; Lʉʉka 5:1-11)
18 Jesu endaga mumbalɨ mwa sʉmbɨ Galilai, alɨnkʉbabona abalobi babɨlɨ, Simoni ʉjʉ bantɨgɨ Peeteli, nʉ gwamyabo Andeleja. Babɨlɨ abo baataagɨlaga ʉlwelo mwa sʉmbɨ. 19 Jesu alɨnkʉbabʉʉla alɨnkʉtɨ, “Mungongege! Nikʉbapela ʉkʉja balobi baa bandʉ.”§ 20 Nakalɨnga balɨnkʉsileka ɨnyeelo syabo, balɨnkʉnkonga.
21 Bo endilepo nkyenipo panandɨ, alɨnkʉbabona abanyamundʉ abangɨ babɨlɨ, Jaakobo nʉ gwamyabo Johani, abanya Sebetai. Abandʉ babɨlɨ abo baalɨ mwi ibooti pamopeene nʉ gwisabo, baatendekesyaga ɨnyeelo syabo. Jesu alɨnkʉbakoolela boope. 22 Nakalɨnga, balɨnkʉlɨleka iibooti pala nʉ gwisabo, balɨnkʉnkonga Jesu.
Jesu ikʉbamanyisya abandʉ nʉ kʉbʉmbʉlʉsya ababine
(Lʉʉka 6:17-19)
23 Jesu aasyʉngʉʉtɨlaga moosa mu Galilai, ingɨlaga mu sinagogi,* aabamanyisyaga abandʉ, aalʉmbɨlɨlaga ɨNdʉmi ɨNunu ʉkʉtɨ ʉBʉnyafyale bwa kʉmwanya bʉsegeliile nkiisʉ, nʉ kʉbabʉmbʉlʉsya ʉbʉbine bwabo boosa. 24 Po ɨnongwa syake silɨnkʉbalanila mpaka nkiisʉ kyosa ɨkya Silija. Abandʉ balɨnkʉntwalɨla ababine boosa abaa lʉko nʉ lʉko. Ndɨ abo baalimo aba baalɨ babine fiijo, aba bakoliigwe nɨ mbepo ɨnyali, abaa inyiki na aba balalile. Jesu aababʉmbʉlwisye boosa. 25 Po abandʉ bingi fiijo bankongaga ʉkʉfuma mu Galilai, mu Ndekapoli,† mu Jelusalemu, mu Jutai na kwi isɨɨlya ɨlya lwɨsi Jolitani.
* 4:2 Alɨnkʉfipɨɨka ɨfindʉ Bala iisyʉ Ʉkʉfipɨɨka ɨfindʉ kʉ Ɨsyakʉlɨngaania. † 4:4 Bala kalata gwa Ʉkʉkʉmbʉka Ɨngomeelesyo 8:3. ‡ 4:5 Ɨtempeli Bala kʉ Ɨsyakʉlɨngaania. § 4:6 Bala kalata gwa Ɨsabʉli 91:11-12. * 4:7 Bala kalata gwa Ʉkʉkʉmbʉka Ɨngomeelesyo 6:16. † 4:10 Bala kalata gwa Ʉkʉkʉmbʉka Ɨngomeelesyo 6:13. ‡ 4:16 Bala kalata gwa Jeesaja 9:1-2. § 4:19 Ʉkʉja balobi baa bandʉ ko kʉbalʉmbɨlɨla abandʉ nʉ kʉbabʉngaania ʉkʉmmwitɨka Jesu. * 4:23 Ɨsinagogi Bala kʉ Ɨsyakʉlɨngaania. † 4:25 Ndekapoli Kokʉtɨ ʉtwaja kalongo. Ɨkiisʉ ɨkyo baatʉʉgalaga abandʉ aba bakaja Bajuuta.